Таўшчыня культурных напластаванняў слуцкага гарадзішча дасягае каля чатырох метраў і ўтрымлівае матэрыялы ад ХІ да ХVІІ стагоддзяў. Культурны пласт гарадзішча вільготны і добра захоўвае рэчы арганічнага паходжання: вырабы з дрэва, косці і скуры, што стварае магчымасць атрымліваць значна больш інфармацыі пра жыццё і дзейнасць тагачаснага насельніцтва ў параўнанні з тымі помнікамі, дзе культурны пласт сухі і не захоўвае вырабаў з гэтай сыравіны. Раскопкамі 1985 — 1986 гадоў былі ўскрыты тры вулічныя маставыя, тры дзясяткі пабудоў жылога і гаспадарчага прызначэння, сярод якіх і кузня ХІІ стагоддзя. Сабраная колькасна вялікая калекцыя артэфактаў, сярод якіх чатыры шахматныя фігуры, адна з іх — кароль, знаходка адзіная такога кшталту на ўсёй прасторы Усходняй Еўропы. Адзначым, што гэтыя раскопкі мелі ахоўны, выратавальны характар і праводзіліся ў месцах, прызначаных для пракладкі інжынерных падземных камунікацый. Значная ж частка гарадзішча, на вялікі жаль, была знішчана будаўніцтвам тады новага Гарадскога дома культуры. Выяўлены ў час раскопак матэрыял быў перададзены затым у Слуцкі краязнаўчы музей. Захаванне перададзенага матэрыяла, на жаль, не было забяспечана належным чынам. У выніку чаго частка гэтай калекцыі папсавалася і загінула…